Reusebedrag ingesamel vir petroljoggie na goeie daad | Maroela Media
Die publiek het hul harte en beursies behoorlik oopgemaak vir die petroljoggie wat vroeër die week 'n jong vrou by 'n vulstasie gehelp het.
Monet van Deventer (21) van Gordonsbaai in die Wes-Kaap was Donderdagoggend op pad na Tuine in Kaapstad toe sy by 'n vulstasie buite Makassar gestop het om brandstof in te gooi toe sy besef het dat sy nie haar bankkaart of kontant by haar het nie. Nkosikho Mdele, die petroljoggie wat haar bedien het, het toe tot Van Deventer se verbasing vir haar brandstof ingegooi en daarvoor betaal.
Van Deventer het ná die voorval 'n veldtog op die skarefinansieringsblad Backabuddy begin om geld vir Mdele in te samel. Daar is Sondag teen 12:00 reeds meer as R300 000 vir Medele ingesamel.
Volgens Van Deventer is dit fantasties om te sien hoe gewillig mense is om te help en 'n bydrae te maak.
"Dit wys my net weer eens as ons almal begin saamstaan kan ons saam 'n groot verskil maak in mekaar se lewens. Een vriendelike gebaar kan iemand anders se lewe verander."
Van Deventer het gesê Mdele is bewus van die veldtog. "Hy het my vanoggend gevra of daar enige manier is hoe hy vir mense kan dankie sê – so ons gaan later in die week dalk 'n video maak. Siestog, hy sê dit voel of hy droom."
Mdele het vir Van Deventer R100 se brandstof ingegooi. "Ek het aanvanklik gedink dis 'n slenter en dat hy my bankbesonderhede gaan vra. Ek was so geskok toe hy my niks vra nie, nie my naam of selfoonnommer nie, niks nie! Eers toe ek wegry het ek besef dat hy eintlik maar net 'n goeie daad vir my wou doen, niks anders nie. Dit is wonderlik!" het sy gesê.
Van Deventer het daarna 'n plasing op Facebook gemaak wat al duisende kere gedeel is en oorloop van positiewe kommentaar oor Mdele se goeie daad. Talle mense het ook al uitgereik na Van Deventer om vir Mdele in die hande te kry om donasies aan hom te maak of om vir hom geskenke te stuur waarna sy die Backabuddy-veldtog begin het.
Hierdie gebaar is die begin van verandering in mense se harte
Herlewings BEGIN só Sterkte en dankie
Monete, wil ook net vir jou dankie sê dat jy verder gegaan het om jou dankbaarheid aan hom te bewys. Jy het ook net so n goeie hart.
Wat 'n pragtige gebaar! Die meeste mense in ons land is ordentlike burgers. Ons kan almal positief wees en die land so vorentoe neem.
Mdele jy is ons hero Ons het gehuil toe ons dit lees Ek wens ek kon n berg uit jou pad uit rol Jy gee ons hoop
Dis twee goeie jongmense met goeie harte wat 'n wonderlike voorbeeld stel vir almal. Dis al. Dis vir 'n slag iets positief. Ek is baie dankbaar vir so 'n storie.